Imtella' Awwissu 8, 2020 - Aġġornata 8 Ta' Awwissu, 2020 6:24pm Il-mediċina u l-ikel huma fost l-aktar prodotti essenzjali li mingħajrhom Malta ma tgħaddix fi żmien ta' pandemija. Tliet xufiera Maltin li jaħdmu ma' kumpanija lokali tal-loġistika rifsu Malta għall-ewwel darba fl-aħħar jiem wara aktar minn erba xhur maqbudin fit-toroq Ewropej, bil-għan ewlieni li jwasslu l-prodotti essenzjali, anke jekk xogħolhom laqqagħhom ma' sfidi straordinarji. Tliet xufiera tat-trakkijiet Maltin jinsabu Malta wara li inqabdu fil-qalba tal-kontinent Ewropew kawża tal-pandemija. Mario Muscat, li ilu 30 sena jaħdem fil-qasam, qal li malli rifes l-Italja għal sitt ġimgħat ta' xogħol fit-toroq Ewropej, sab ma' wiċċu sitwazzjoni surreali – hekk kif il-każi tal-coronavirus fl-Italja bdew jisparaw 'il fuq. "Meta wasal fil-port ta' Genova ma sibt lil ħadd. Qisu deżert. Containers xejn, kulħadd wieqaf. Bdejt ngħid lili innifsi jien fejn sejjer? Bdiet taħkimini ftit biża," stqarr Mario Muscat. Is-Sur Muscat qal li maż-żmien dara bir-realtà ġdida. Is-sewwieqa ddeskrivew kif il-ħajja ta' sewwieq ta' trakkijiet, li diġà kienet waħda ta' solitudni, kompliet tgħarraq is-sitwazzjoni. "Saret rutina. Motorways, truckers biss. Stations ma jaċċetawniex, ituk tazza kafe minn ġol-bieb. Toilets magħluqin," irrakonta Mario Muscat. "Affetwatna f'diversi affarjiet, bħal tieqaf fi station, shower ma ssibx. Biex tieħu sempliċi baguette vojt, magħluqa. Fejn is-soltu jiftħu 24/7 bdew jagħlqu kmieni u trid taħseb minn qabel għall-bżonnijiet ta' ikel meta ssib xi supermarket," qal Charles Galea. Is-sewwieqa qalu li x-xogħol inbidel – naqsu l-prodotti impurtati u esportati minn Malta, iżda kienu sors importanti biex jitwasslu prodotti essenzjali. "Bdejna iżjed inġorru xogħol ta' provista bħal ikel u mediċina. Għax ġie iżjed importanti. It-tensjoni kienet kbira għalina. Hafna mill-istations ta' ċertu pajjizi bdew jagħlqu," kompla Louis Debono. L-uffiċjal responsabbli mill-operat fi ħdan il-kumpanija tal-loġistika Express Trailer Antoine Vella qal li l-moviment ħieles minn pajjiż għall-ieħor inbidel f'tebqa t'għajn, tant li kellhom jimlew diversi formoli u jippreżentaw dokumenti malli trakk jiġi biex jaqsam minn pajjiż għall-ieħor. Qal li l-akbar sfida fl-eqqel tal-pandemija kienet l-inċertezza. "Nidħlu f'pajjiż u nsibu li nbidlu ir-regoli. Forom ġodda għalkemm Transport Malta kienu qed jgħinuna b'informazzjoni kontinwa, xorta sibna pajjiżi li jagħmlu regoli ġodda," qal il-kap tal-operat tal-kumpanija Express Trailer Antoine Vella. Qal li l-passaport biex jaqsmu l-fruntieri kienet karta li tindika li kienu qed iġorru il-mediċini. "Kienu tawna dokument fejn ridna npoġġuh fuq id-dashboard tat-trakk fejn kien hemm miktub urgent supply, medicines for Europe. B'dan aħna stajna nivvjaġġaw, naqsmu il-fruntieri u nnaqqsu l-ispezzjonijiet," qal … Hekk kif il-pandemija qed terġa' tgħolli rasha fl-Ewropa, is-sewwieqa xorta huma mimlija ħeġġa biex jerġgħu jerħula lejn il-qalba tal-Ewropa biex ikomplu b'xogħolhom wara ftit jiem ta' mistrieħ f'Malta, bl-akbar mistoqsija tkun kemm se tkun twila l-esperjenza li jmiss.